Një vend për Nënë Terezën në Katedralen e Uashingtonit
Një portret i skalitur në këndin e të Drejtave të Njeriut e bën Nënë Terezën një nga vetëm 5 figurat e përjetësuara në këtë pjesë të Katedrales
Një portret i skalitur në një nga pjesët më simbolike të Katedrales Kombëtare të Uashingtonit, e radhit Nënë Terezën mes figurave të tjera që kanë bërë vepra kuptimplota në mbrojtje të të drejtave të njeriut, drejtësi sociale, dhe mirëqenien e individëve. Një ceremoni e posaçme kombinonte nderimin për një nga dekanët më me ndikim të Katedrales dhe për veprën e Nënë Terezës. Katedralja e Uashingtonit është një nga objektet më të rëndësishme të qytetit, me peshë fetare dhe kombëtare. Ditët e fundit në një shërbesë të veçantë lutjesh të mbrëmjes, Nënë Tereza u bë pjesë e historisë së saj. Një portret i skalitur në një nga kolonat e saj në Këndin e të Drejtave të Njeriut, duket sikur shikon nga lart vizitorët. Ceremonia ishte organizuar për t’ia kushtuar bustin e saj ish- dekanit të Katedrales, i Përndershmi Samuel T. Lloyd III, i cili mbajti edhe predikimin për Nënë Terezën. Ai foli për punën e pareshtur të Nënë Terezës, e cila e vuri veten në shërbim të atyre më pafat dhe që megjithëse nuk kërkonte famë u bë një nga figurat më të njohura dhe të admiruara në botë dhe fitoi Çmimin Nobel të paqes. Duke folur për figurën komplekse të Nënë Terezës dhe për vuajtjen e saj kur për shumë vjet nuk e ndjeu praninë e Krishtit, megjithatë besoi deri në fund ai tha se ajo nuk ishte shenjtore që nuk ngrinte pikëpyetje për asgjë. Skalitja e bustit nuk ishte punë e thjeshtë, pasi u krijua nga guri ekzistues, pjesë e kolonës. Chas Fagan është skulptori që krijoi modelin, ndërsa Sean Callahan, është skalitësi i Katedrales që e gdhendi atë. Zoti Callahan tha se megjithë sfidat e gdhendjes në një gur 100 vjeçar, ishte kënaqësi për të skaliste portretin e Nënë Terezës. Zoti Callahan e ka fjalën për aktivisten e të Drejtave Civile Rosa Parks, portreti i së cilës qëndron përballë atij të Nënë Terezës. Të dy portretet u vendosën vitin e kaluar. Vetëm tre figura të tjera janë të skalitura në këndin e të drejtave të njeriut, arqipeshkvi Oscar Romero, ish-zonja e parë Eleanor Roosevelt dhe ish dekani i Katedrales dhe Peshkop i Uashingtonit, John T. Walker. Motrat Mushkolaj, janë të prekura nga ceremonia. Patty Johnson, misionere e Katedrales thotë se Nënë Tereza ishte një simbol dinamike dhe modestie. . Ndërsa Abne B. Lall që është nga India, e vë theksin tek lidhja e veçantë e Nënë Terezës me atë vend. Por ndoshta i përndershmi Lloyd e përmblodhi më mire kuptimin e kësaj shtese në Katedralen Kombëtare.